Pastoor in hegtenis wat glo meisies verkrag | Netwerk24
Deur Marietie Louw-Carstens 12 Februarie 2019 15:59
’n Bekende pastoor van Seshego buite Polokwane in Limpopo en vyf van sy kerklidmate is agter tralies weens beweerde misdrywe wat 40 aanklagte van onder meer verkragting, bedrog van etlike miljoene rande en omkopery insluit.
Brig. Motlafela Mojapelo, polisiewoordvoerder in Limpopo, sê die 57-jarige man is Maandag in hegtenis geneem. Die vyf lidmate, almal tussen 24 en 59 jaar oud, sal Dinsdag in die landdroshof in Seshego verskyn.
Selfs pensioentrekkers is glo afgepers om hul geld vir die kerk te gee.
Die pastoor was uit op borgtog van R2 000 toe hy Maandag in hegtenis geneem is. Dit is toegestaan nadat hy in 2012 twee meisies, wat toe 12 en 14 jaar oud was, na bewering verkrag het.
Lidmate beweer dat die pastoor en sy medebeskuldigdes glo selfs sterfgevalle van lidmate nie by die polisie aangemeld het nie.
Mojapelo sê van die lidmate het by die polisie gekla oor beweerde misdrywe. Hulle beweer dat hulle glo aangerand is tydens kerkdienste as hulle nie hul maandelikse tiende vir die kerk kon gee nie.
Mojapelo sê van die kerkgangers is glo afgepers en moes hul huise en motors verkoop en die geld aan die kerk skenk.
Die pastoor het na bewering meisies van so jonk as 14 jaar verkrag.
Mojapelo sê die ondersoek duur voort en daar mag moontlik nog mense in hegtenis geneem word.
Die pastoor, wie se identiteit nie bekend gemaak mag word voordat hy op die aanklagte van verkragting teen hom gepleit het nie, moet Vrydag in die landdroshof in Mankweng, sowat 30 km buite Polokwane, verskyn weens die beweerde verkragtings in 2012.
Meer oor: Polokwane | Omkopery | Verkragting | Verkrag | Pastoor | Bedrog